卧龍之遊得秋字賦詩紀事呈同遊諸名勝聊發一笑
作者：朱熹
朝代：宋

paragraphs: 躡石度急澗，窮源得靈湫。
谽谺兩對立，噴薄中怒投。
何年避人世，結屋棲巖陬。
嘉名信有託，故迹誰能求。
我來一經行，凄其仰前脩。
鄰翁識此意，伐木南山幽。
爲我立精舍，開軒俯清流。
多岐諒匪安，一壑真良謀。
解組云未遂，驅車且來遊。
嘉賓頗蟬聯，野䔩更獻酬。
飲罷不知晚，欲去還淹留。
躋攀已別峰，窺臨忽滄洲。
下集西澗底，沉吟樹相樛。
玉淵茗飲餘，三峽空尊愁。
懷賢既伊鬰，感事增綢繆。
前旌向城郭，回首千峰秋。